dh-unibe/image-text_koenigsfelden-charters-post-1500 huggingface dataset:
Wir, swester Adelheit, dù epthissenn, und der convente gemeinlich ze Kùngesfeld, Sant Claren ordens, in Costetzˀ bistuͦm,
vergehen und tuͦn chunt allen den, die disen brief sehent oder hoͤrent lesen, ✳ das wir das guͦt ze Endfelt, das uns dù hochgeborne unser gnedige frowe, ✳ froͧ Agnes, wilent kùneginne ze Ungnˀ, ✳ koͧffet umb ir eigen guͤt ✳ umbe die geistlichen hˀren, den abte und
das capitel von Disentis, ✳ gewechselt haben mit rat und gunst unserr vorgnanten gnedigˀ vrowen von Ungnˀ ✳ mit Egidien von
Rubiswile ✳ umbe dù nachgeschriben guͤter: ✳ von erste die matten, der man sprichet In dem Slatte. ✳ dar nach disù guͤter, dù in dem
banne des dorfes ze Seon gelegen sint: ✳ ein guͦt, buwet Uͦlrich Bischof, das giltet zehen mùt kˀnen und sehs mût habnˀ und zwelf
schilling pfennig. ✳ ein guͦt, buwent die knaben in der Mùli, Uͤli und Welti, gebruͦder, das giltet aht mût kˀnen, ✳ sehs mût habnˀ, ✳ und
ein fierteil kˀnen von einer hofstat. ✳ ein guͦt ze Otwissingen, buwet Uͦlrich Snartwile und Wernher der Peyger, das giltet siben
stucke, ✳ und ein schuͦppos, buwet der selbe Uͦlrich Snartwile und giltet vier stucke. ✳ ein guͦt, buwet Ruͦd̄ Stolle, das giltet vier mût
roggen. ✳ ein guͦt, buwet Chuͦnr̄ von Moͤrikon und giltet zehen fierteil roggen. ✳ ein guͦt, buwet Ruͦd̄ von Moͤrikon, das giltet vier
stucke. ✳ ein guͦt, buwet Chuͦnrat von Bottenwile, das giltet dri mût roggen und einen mût kˀnen. ✳ ein guͦt, buwet Gerdrut Rordorfin,
das giltet zwei malter habnˀ, einen mût kˀnen, zehen vierteil roggē. ✳ ein guͦt, lit ze Nidernlentz, das giltet vier mût roggē un̄
zehen schilling pfennīg, ✳ und den leygen zehenden ze Seon. ✳ und wan unser gnedigù frowe, dù kûneginne, geordenet hat das vorgnant guͦt ze Endefelt in das werck ampt und in das siech ampt, als ir briefe wol bewisent, ✳ da von so binden wir uns un̄
alle unser nachkomen dar zuͦ, das dù vorgeschriben guͤter hoͤren in dù vorgnanten ampte, ✳ das man da mit mùge geben dem convente gewāt
und den siechen spise, als ez unser gnedigù frowe geordenet und verschriben hat an iren briefen. ✳ und sol man geben der siechmeistrin
den zehenden ze Seon gar und gentzlich mit allem rehte, ✳ und der werckmeistrin ✳ dù andern guͤtern oͧch gentzlich und gar mit
allen rehte ✳ an allein das guͦt, das Uͦlrich Snartwile und Wernher Peyger buwent ✳ und giltet eilf stucke,✳ dù sol man geben der swester, dù der herschaft jartzit pfliget, gar und gentzlich mit allem rehte, ✳ das si da mit begange das jartzit froͧ
Uͤdelhilt, seligen, von Halwile in alle die wise, als ez an irem briefe verschriben ist. ✳ und ze einem merren offem urchùnde
und sicherheit, so han wir gebetten unser hochgebornen gnedigen frowen, froͧ Agnes, wilent kùneginne ze Ungern, das si ir ingesigel zuͦ unsren ingesigeln gehencket hat an disen brief zuͦ einer gezùgsami aller der dinge, so da obnan verschriben stant. ✳ dirr
brief ist geben ze Chùnegesfelt an sant Uͦlrichs tag, ✳ do man zalte von Christes geburt drùcehenhundert jar, ✳ dar nach in dem
vier und drizigostem jar. ✳
Königsf. 142
Staatsarchiv
AARGAU
334
Seon
✳ Othwissingen ij
Nider Lentz
zuͦ werc ampt
und von dˀ von zu
wist um̄ den wechsel ✳ so die fròwē
vō Kùngsfeld₎ ✳ mit Egidio vō
Rùbenschwyl gethan ✳ um̄ die guͤtter
zuͦ Niderlentz ✳ um̄ die matt₎ im
Schlat zuͦ Seon ✳ Ottwissing₎ und
den zend₎ zuͦ Seon ✳
Rubiswile
der ✳ v ✳ brief ✳
K
I ✳ 5
✳